C 447/21

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 447/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Budaörsi őszibarack”

EU-nro: PGI-HU-02417 – 12. huhtikuuta 2018

SAN ( ) SMM (X)

1. Nimi (nimet)

”Budaörsi őszibarack”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Nimeä ”Budaörsi őszibarack” (Prunus persica (L.) Batsch) voidaan käyttää paikallisten lajikkeiden Schafnose ja Budaörsi Vérbélű sekä lajikkeiden Champion, Cresthaven, Elberta, Mariska, Redhaven, Remény, Royal, Royal Time, Summer, Sunbeam ja Suncrest samoin kuin kaikkien muiden asianomaisella maantieteellisellä alueella viljeltyjen, jäljempänä esitetyt laatuominaisuudet täyttävien lajikkeiden tuoreena kulutukseen tarkoitetuista persikoista.

Budaörsi őszibarack -persikan halkaisijan on oltava vähintään 60 mm ja painon vähintään 110 g. Persikoille on ominaista (punainen) antosyaaniväri, joka kattaa yli 20 % hedelmän pinnasta. Liukenevien kiintoaineiden kokonaismäärä on yli 9,9 % ja kokonaishappopitoisuus vähintään 0,38 %.

Budaörsi őszibarack -persikan erityisiä aistinvaraisia ominaisuuksia ovat seuraavat: intensiivinen tuoksu ja voimakas, aromikas ja täyteläinen makea maku, jossa on eloisaa sitruunahappoisuutta; mehevä hedelmäliha.

Budaörsi őszibarack -persikan malto tuntuu kosketettaessa kypsältä, muttei liian kovalta. Kypsyysaste on kuljetukseen sopiva.

Budaörsi őszibarack -persikan malto voi olla valkoinen, keltainen tai punainen.

Budaörsi őszibarack -persikassa malto vaihtelee valkoisesta tai vihertävän valkoisesta kermanväriseen lajikkeilla Champion, Ford, Mariska, Remény, Schafnose ja Shipley.

Budaörsi őszibarack -persikassa malto on keltainen tai vaihtelee keltaisesta oranssiin lajikkeilla Cresthaven, Elberta, Redhaven, Royal Time, Sunbeam ja Suncrest.

Paikallisen Vérbelű-lajikkeen malto on punaista.

Hedelmäliha voi olla irtonaista eli kivestä helposti irtoavaa taikka kivi voi olla tiukasti hedelmälihassa kiinni. Budaörsi őszibarack -persikan kuori on untuvainen.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Budaörsi őszibarack -persikkaa viljellään ja sato korjataan yksinomaan 4 kohdassa määritellyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Budaörsi őszibarack -persikkaa tuotetaan Budapestin lounaisosissa ja lounaaseen Budapestista sijaitsevilla paikkakunnilla seuraavien hallinnollisten rajojen sisällä:

Alcsútdoboz, Baracska, Biatorbágy, Budajenő, Budakeszi, Budaörs, Budatétény, Kamaraerdő ja Nagytétény Budapestissa sekä Diósd, Ercsi, Érd, Etyek, Gyermely, Gyúró, Herceghalom, Kajászó, Mány, Martonvásár, Páty, Perbál, Pusztazámor, Ráckeresztúr, Sóskút, Szomor, Telki, Tinnye, Tordas, Tök, Törökbálint, Vál ja Zsámbék.

5. Yhteys maantieteelliseen alueeseen

Budaörsi őszibarack -persikan ja maantieteellisen alueen välinen yhteys perustuu tuotteen laatuun.

Budaörsi őszibarack -persikan tuotantoalue sijaitsee polveilevilla kukkuloilla tai, hieman pohjoisemmassa, Budan kukkuloiden etelärinteillä. Korkeus merenpinnasta on 250–500 m.

Alueen maaperä on muodostunut karbonoitunutta kalkkia sisältävälle kalliolle. Kallion päällä oleva ohut pintakerros sisältää runsaasti orgaanista ainesta (5–10 % tai jopa enemmän) ja hivenaineita.

Budaörsi őszibarack -persikan tuotantoalueella ilmasto on kohtalaisen lämmin ja kuiva. Auringonpaisteen tuntimäärä on korkea, kesäkaudella 800 tuntia. Vuotuinen keskilämpötila on 9,7–10,6 celsiusastetta.

Vuotuinen keskilämpötila on tällä alueella alhaisempi kuin muilla maatalousalueilla, ja myös päivä- ja yölämpötilojen välinen vaihtelu on muita alueita suurempaa.

Vuotuinen sademäärä on vähintään 650 mm, josta puolet saadaan kypsymisaikaan kesällä.

Auringonpaisteen suuri määrä, etelän suuntaiset rinteet, lämpötilojen lasku öiseen aikaan ja vuorokautiset lämpötilavaihtelut edistävät Budaörsi őszibarack -persikan runsaiden aromien ja värin (antosyaaniväri, joka kattaa yli 20 % hedelmän pinnasta) kehittymistä.

Maaperän pintakerros, jossa on runsaasti orgaanista ainesta ja hivenaineita, auttaa sekundaaristen metaboliittien muodostumisessa. Tämän ansiosta Budaörsi őszibarack -persikka saa voimakkaan aromaattisen makunsa (täyteläinen, makea, eloisan sitruunahappoinen) ja intensiivisen tuoksunsa.

Sateesta saadaan puolet kesän kypsymisaikaan, minkä ansiosta persikan hedelmälihasta tulee mehukasta.

Yksilöidyllä maantieteellisellä alueella viljellyn persikan ainutlaatuinen laatu perustuu viljelymenetelmiin ja taitotietoon:

1. Budaörsin alueella viljellyt lajikkeet ovat tulosta jo 1800-luvulla alkaneesta persikanjalostuksesta.

Persikoita kasvatettiin 1800-luvun loppuun asti yleensä vain kotitalouksien tarpeisiin viinitarhoissa viiniköynnösten rinnalla. Viininviljelyssä ilmenneiden kasvinsuojeluongelmien (viinikirvaepidemia) ja 1800-luvun lopun taloudellisten vaikeuksien myötä persikan merkitys alueella kasvoi yhä suuremmaksi.

Viininviljelijät olivat köyhtyneet viinikirvan tuhottua viljelykset 1800-luvun lopulla, mutta he pystyivät pian istuttamaan viinitarhoihin erilaisia persikkalajikkeita, jotka saatiin lähistöllä sijaitsevien kylien taimitarhoista. Tämän seurauksena persikoiden tuotantoalue kasvoi ja tuotteet muuttuivat laadukkaimmiksi, mikä elvytti hedelmäntuotantoalaa kokonaisuudessaan. Budan alueella saksalaisten asuttamissa kylissä puutarhaviljelystä muodostui kannattavaa, kun kyläläiset hyödynsivät viiniköynnösten lomassa kasvavia kasveja. Persikanviljelijät myivät suurimman osan tuotannostaan pääkaupungin läheisyydessä sijaitsevilla markkinoilla.

Omavaraisuudesta siirryttiin laajamittaisempaan tuotantoon, minkä vuoksi tarvittiin myös uusia lajikkeita, sillä tuotantoa oli lisättävä ja viljelijöiden oli kuluttajakysyntään vastatakseen myös tuotettava intensiivisen tuoksuisia, aromaattisia, maukkaita ja mehukkaita hedelmiä.

Tuotantoalueen persikanviljelijät ovat aina olleet halukkaita ottamaan käyttöön uusia lajikkeita, ja he ovat onnistuneet poikkeuksellisen hyvin Budaörsin alueen lajikkeiden valinnassa ja viljelyssä. Nykyään tarjolla on edelleen laaja valikoima korkealaatuisia persikkalajikkeita.

Alueella tyypillisesti viljellyt, epätavanomaiset persikkalajikkeet ovat alueelle tuotuja, asiantuntevien viljelijöiden ja jalostajien erityisesti alueelle valitsemia lajikkeita.

2. Taitotiedolla on edelleen ratkaiseva merkitys Budaörsi őszibarack -persikoiden viljelyssä. Osa hedelmistä karsitaan käsin kypsymisen aikaan, ja kypsyysaste ja mallon kiinteys määritetään hedelmiä tunnustelemalla. Hedelmät myös korjataan käsin samaan tapaan.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://gi.kormany.hu/foldrajzi-arujelzok

(1) EUVL L 343, 14.12.2012, s. 1.